Jak de Priester: Geel Kersfees Konsert | Stage and Screen
Home / Archived / Music Archives / Jak de Priester: Geel Kersfees Konsert
Jak de Priester: Geel Kersfees Konsert
'n Geel hart vir liefde en Halleluja Kersfees!
Jak de Priester het, ter viering van sy vol en suksesvolle loopbaan, onlangs 'n splinternuwe album, 15 Jaar, uitgereik.
Een van die liedjies op hierdie album is Halleluja Kersfees en dit is die ideale lied om jou in die romantiese atmosfeer van Kerstyd te plaas.
Die liedjie is geskryf deur Jak self en is vir hom, op 'n manier, 'n "road trip" deur die Karoo oppad Kaap toe. "Die liedjie gaan oor herinneringe van kersboomversierings maak met skulpe uit Melkbos se strand, om te dans in Kalkbaai en om soos toeriste te voel by die Waterfront. Dít is my romantiese herinneringe van Kerstyd in die Kaap", sê Jak.
Jak begin ook hierdie jaar, in samewerking met Die Blou Hond teater en Caring Daisies 'n opwindende nuwe inisiatief, genaamd "Geel jou hart vir liefde". Dit is 'n reeks van ses eksklusiewe konserte wat gedurende 12-17 Desember by Die Blou Hond sal plaasvind. Jak de Priester is die kunstenaar en sal 'n eksklusiewe vertoning hou, wat slegs by Die Blou Hond gesien kan word. Hierdie jaar sluit dit in, uittreksels oor sy 15 jaar loopbaan met o.a 'n lied of twee uit sy 2008 De Priester en een Kerkorrel-konsert, sowel as treffers van hom, komedie, 'n kerslied of twee en nog vele meer. Die doel van hierdie konserte is om 'n jaarlikse instelling te skep en op die manier sonskyn in die lewe van mense en diere te bring. Dit is 'n week van liefdadigheid. "Hierdie jaar is diere ons missie en ons samel dierekos in vir die honderde honde en katte wat oorgelaat is aan die genade van die mensdom", sê Jak.
Dus, in die maand van Desember gaan Die Blou Hond… GEEL! Met 'n geel kersboom en 'n geel vertoning beloof dit om 2017 op die regte wyse af te sluit en almal in 'n lekker stemming vir die vakansie en Kersfees te plaas.
Jak sê verder dat hulle hierdie initiatief graag 'n jaarlikse instelling wil maak, maar dat hulle die ondersteuning van die publiek nodig het. "Daar is ses aande, 170 stoele per aand… ons wil die publiek uitnooi, maar ook besighede, om 'n tafel te bespreek, selfs twee! Daar is geen limiet nie. Ons vra geen ekstra geld nie, slegs 'n bydrae in die vorm van komberse, blikkieskos en / of 'n sak kos wat ons onder die geel kersboom gaan plaas."
Die buffet-ete, met nagereghappies, beloop R330 per persoon en kaartjies kan bespreek word by: 012 348 8820.
Help ons om die diere te help… Volgende jaar sal 'Geel jou hart vir liefde' weer 'n ander liefdadigheid ondersteun, en op hierdie manier help ons, ons bring sonskyn, gee terug en maak 'n GROOT verskil!
15 Jaar Caring Daisies Die Blou Hond Die Blou Hond teater Halleluja Kersfees Jak de Priester Stage and Screen Johannesburg Stage and Screen Live Shows Stage and Screen South Africa	2017-12-02